ธปท.ขายพันธบัตร3-7ปีจ่ายดอก3.58-4%
ธปท.กำหนดดอกเบี้ยพันธบัตรออมทรัพย์ 5 หมื่นล้านบาท อายุ3 ปี ที่อัตรา 3.58% อายุ 7 ปี ดอกเบี้ยเฉลี่ย 4%
25 ส.ค. 2554

ธปท.กำหนดดอกเบี้ยพันธบัตรออมทรัพย์ 5 หมื่นล้านบาท อายุ3 ปี ที่อัตรา 3.58% อายุ 7 ปี ดอกเบี้ยเฉลี่ย 4%
ธนาคารแห่งประเทศไทย(ธปท.) เปิดเผยว่า ได้ประกาศอัตราผลตอบแทนพันธบัตรออมทรัพย์อายุ 3 ปี และอายุ 7 ปี วงเงินรวม 5 หมื่นล้านบาท โดยพัยพันธบัตรออมทรัพย์อายุ3 ปี ที่อัตรา 3.58125% จ่ายดอกเบี้ยทุก 3 เดือน  พันธบัตรอายุ 7 ปี จ่ายอัตราดอกเบี้ยคงที่แบบขั้นบันได ปีที่ 1-4 จ่าย 3.50% ปีที่ 5-6 จ่าย 4.50%  และปีที่ 7 จ่าย 5% หรือเฉลี่ย 4% ซึ่งจะจ่ายดอกเบี้ยทุก 6 เดือน เริ่มจำหน่ายในวันที่ 26 ส.ค.ถึงวันที่ 6 ก.ย.นี้ 
ทั้งนี้ พันธบัตรออมทรัพย์อายุ 3 ปี จะให้อัตราดอกเบี้ยลอยตัวโดยอ้างอิงกับอัตราดอกเบี้ยอ้างอิงระยะสั้นตลาดกรุงเทพ (BIBOR)ระยะ 3 เดือน ถือเป็นการออกจำหน่ายเป็นการทั่วไปเป็นครั้งแรก ซึ่ง ณ วันที่ 17 ส.ค.อัตราดอกเบี้ย BIBOR อยู่ระดับ 3.53%ใกล้เคียงกับอัตราดอกเบี้ยตลาดซื้อคืนพันธบัตรระยะ 1 วัน (อัตราดอกเบี้ยนโยบาย)ที่ระดับ 3.50%  และสูงกว่าอัตราดอกเบี้ยเงินฝากระดับ 1.7-2% 
ส่วนพันธบัตรออมทรัพย์อายุ 7 ปี คิดอัตราดอกเบี้ยคงที่แบบขั้นบันไดโดยอิงกับผลตอบแทนพันธบัตรรัฐบาลในระยะเวลาเท่ากันซึ่งปัจจุบันอยู่ที่ 3.57% ดังนั้นอัตราที่จ่ายเฉลี่ย 4% จึงถือว่าสูง
ผู้ที่สนใจจะต้องซื้อวงเงินขั้นต่ำ 5 หมื่นบาทต่อรายและสามารถซื้อเพิ่มเป็นจำนวนเท่าของ 1 หมื่นบาท และจะจัดสรรพันธบัตรทั้ง 2 ประเภทให้แก่ผู้สนใจซื้อตามลำดับก่อนหลังจนเต็มวงเงิน และหากความต้องการซื้อของพันธบัตรดังกล่าวรวมกันแล้วมีมากกว่าวงเงินรวม 5 หมื่นล้านบาท ธปท.ก็พร้อมพิจารณาขยายวงเงินเพิ่มเติมให้เพื่อเป็นเครื่องมือหนึ่งในการดูดซับสภาพคล่องในระบบ
พันธบัตรอายุ 3 ปี จะได้รับอัตราดอกเบี้ยทุก 3 เดือน คือ ทุกวันที่ 26 ของเดือน ก.พ.พ.ค. ส.ค.และ พ.ย.ในแต่ละปีจนครบกำหนดไถ่ถอนเงินต้นในวันที่ 26 ส.ค.2557
ส่วนพันธบัตรอายุ 7 ปี จะจ่ายอัตราดอกเบี้ยทุก 6 เดือนในวันที่ 26 ของเดือน ก.พ. และ ส.ค.ของทุกปีและจะชำระเงินต้นเต็มจำนวนในวันที่26 ส.ค.2561 ซึ่งพันธบัตรทั้ง 2 ชุด จะมีการหักภาษีณ ที่จ่ายไว้ทุกครั้งที่มีการจ่ายอัตราดอกเบี้ยและจะไม่มีการบวกผลตอบแทนเพิ่มเติมเพราะมองว่าให้ผลตอบแทนที่ดีอยู่แล้ว